Politikai változások és új kihívások a fogorvosi szakma számára
Az elmúlt hónapok mozgalmasak voltak mind az országos politikában, mind a Magyar Orvosi Kamara Fogorvosok Területi Szervezetének (MOK FTESZ) háza táján. A 2026. áprilisi országgyűlési választások eredményeként új kormány alakult, amelyben az egészségügy végre önálló minisztériumi rangot kapott. Ezzel párhuzamosan a Kamarán belül is fontos események zajlottak: időközi elnökválasztás történt, új szakmai munkacsoport jött létre, és megjelent a magyar alapellátás eddigi legátfogóbb problématérképe és jövőképe, amely a fogászati alapellátással is kiemelten foglalkozik.
Új minisztérium, új vezetés
Az új kormányban az egészségügy önálló tárcát kapott, így megszűnt a Belügyminisztérium alá rendelt államtitkársági struktúra. Ez régóta várt változás, hiszen a szakmai szervezetek – köztük a MOK is – évek óta hangsúlyozták, hogy az ágazat ügyei csak minisztériumi szinten képviselhetők megfelelően. Egy önálló tárca a költségvetésért folytatott küzdelemben is lényegesen erősebb pozícióba kerül.
Az új egészségügyi miniszter Dr. Hegedűs Zsolt ortopéd sebész, aki tíz éven át dolgozott a brit NHS rendszerében, és nyíltan elkötelezte magát a brit modell egyes elemeinek hazai adaptálása mellett. Bemutatkozó beszédében alapos helyzetértékelést adott a magyar egészségügyről, politikai államtitkárrá pedig a MOK korábbi főtitkárát, Dr. Svéd Tamást nevezte meg. A miniszter melletti tanácsadó testület tagja lesz Karikó Katalin Nobel-díjas kutató is.
A fogorvosi szakma szempontjából különösen lényeges, hogy az alapellátás végre államtitkári szinten kap önálló képviseletet. Az alapellátásért felelős államtitkár Dr. Porpáczy Krisztina háziorvos kolléganő lett, aki több mint húsz éve háziorvos Mosonmagyaróvár térségében, és a MOK Háziorvosi Csoportjának korábbi vezetőjeként következetes szakmai kritikát fogalmazott meg az alapellátás finanszírozási és működési anomáliáit illetően. Bízunk benne, hogy az új struktúrában az alapellátó fogorvosok ügyei is a korábbinál nagyobb súlyt kapnak.
Időközi FTESZ-választás – Dr. Linninger Mercedes újra megerősítve
A FTESZ háza táján is mozgalmas volt a mögöttünk álló időszak. 2026. április 25-én a Semmelweis Egyetem Fogorvosi Oktatási Centrumában került sor a területi szervezet időközi elnökválasztására. A küldöttközgyűlésen egyedüli jelöltként Dr. Linninger Mercedes indult, akit a jelenlévő küldöttek megerősítettek elnöki tisztségében.
Elnök Asszony 2022 óta vezeti a területi szervezetet, az időközi választás eredménye pedig lehetővé teszi a munka megszakítás nélküli folytatását. Az elkövetkező időszak feladatai egyértelműek: az új egészségügyi vezetéssel folytatandó tárgyalások, a praxisközösségek beérése, valamint az iskolafogászati és szakellátói ügyek napirenden tartása – ezekről lapunk hasábjain az elmúlt években többször írtunk. A vezetésben megmaradó folytonosság ezen ügyek vitelében mindenképp előny, és reményeink szerint érdemi eredményeket is hoz majd a következő hónapokban.
Új szakmai munkacsoport a MOK FTESZ-ben
Még az időközi választást megelőzően Elnök Asszony felkérte Dr. Karászi Zsolt András kollégánkat – aki országos kollegiális szakmai vezető fogorvosként már korábban is meghatározó szerepet vállalt a fogászati alapellátás ügyeinek képviseletében – egy új szakmai munkacsoport megalakítására. A MOK FTESZ Alapellátási Munkacsoport célja, hogy egy gyorsan reagáló szakmai csapatot hozzon létre, amely a napi szintű szakmai anyagok véleményezésére, jogszabálytervezetek értékelésére és közös állásfoglalások kidolgozására képes.
A jelentkezéseket április elejéig várta a szervezet, a cél pedig az volt, hogy a húszfős csapat az ország minden területét lefedje. Ennek a struktúrának különösen most lehet nagy jelentősége, amikor az új kormányzat aktívan keresi a szakmai partnereket a tervezett reformok kidolgozásához.
Jelen és közeljövő az alapellátásban
Időszerűségében és súlyában is kiemelkedő dokumentum jelent meg az elmúlt időszakban: a Magyar Orvosi Kamara – benne a Fogorvosok Területi Szervezete –, a Magyar Egészségügyi Szakdolgozói Kamara, valamint több szakszervezet közös munkájaként elkészült a „Jelen és közeljövő az alapellátásban – vázlatos problématérkép és jövőkép" című anyag. A közel száz oldalas dokumentum az alapellátás rövid-, közép-, és hosszú távú feladatait foglalja össze, és külön fejezetben foglalkozik a fogászati alapellátással is.
A dokumentum egyértelműen fogalmaz: az alapellátás krízishelyzetben van. A betöltetlen fogorvosi praxisok száma országosan 249 körül mozog (NEAK 2026. februári adat), miközben a tartós helyettesítéssel működtetett „ál-betöltött" körzetek a valódi ellátási helyzetet tovább rontják. A fogászati részben „8 pontos beavatkozási csomag" formájában fogalmazódnak meg az azonnal kezelendő problémák: a bázisfinanszírozás visszavezetése, az orvosi bértámogatás alapösszegének garantált bérminimumhoz kötése, a szakdolgozói bértámogatás valós bér- és járuléktehernek megfelelő korrekciója, a rezsitámogatás háziorvosi szintre emelése (380 ezer Ft-ról 520 ezer Ft-ra), az eszköztámogatás visszaállítása, az önkormányzati feladatellátási szerződések egységesítése, a teljesítmény-validálás és a praxishalmozó cégek kontrollja, valamint egy átgondolt és valós költségeket fedező ügyeleti modell kialakítása.
Az anyag részletesen ismerteti azokat a strukturális feszültségeket is, amelyekről lapunk hasábjain az elmúlt években többször írtunk: az iskolafogászati és szakellátói rendszer rendezetlen jogi és finanszírozási helyzetét, az indikátorrendszer torzító hatásait, valamint a betegoldali no-show problémát. Örömteli, hogy ezek a felvetések szakmai konszenzussal, számszerű javaslatokkal érkeznek meg az új miniszter asztalára.
Merre tovább?
Az új kormány felállása, az alapellátás államtitkári szintre emelés és az új kormány egészségügyi fókusza együttesen olyan helyzetet teremtett, amelyben – hosszú évek vajúdása után – a fogászati alapellátás ügyei valódi figyelmet kaphatnak és régóta fennálló problémák megoldásra találhatnak. Az új ágazatvezetés nyitottnak mutatkozik a szakmai szervezetekkel való együttműködésre, a MOK FTESZ pedig megerősített vezetéssel és új munkacsoporttal a háta mögött érdemi tárgyalópartner lehet a közelgő reformok kidolgozásában. Bízunk benne, hogy ezúttal a régóta megfogalmazott szakmai kérések nem maradnak megválaszolatlanul.

